มันนี่ทูเดย์
กสิกรไทยคาด กนง.คงดอกเบี้ย 2%
21 ม.ค. 2558

กสิกรไทยคาด กนง.คงดอกเบี้ย 2%
ศูนย์วิจัยกสิกรไทย ออกรายงานคาดการณ์ว่า การประชุมคณะกรรมการนโยบายการเงิน (กนง.) วันที่ 28 ม.ค.นี้ คาดว่าจะคงอัตราดอกเบี้ยนโยบายที่ 2% เพื่อรอดูพัฒนาการของการฟื้นตัวเศรษฐกิจไทยก่อน เนื่องจากเริ่มเห็นสัญญาณดีขึ้นในช่วงปลายปี 2557 เช่น การบริโภคภาคเอกชน ขณะที่ตัวเลขเงินเฟ้อที่ลดลงยังไม่น่ามีผลให้ธนาคารแห่งประเทศไทย (ธปท.) ลดดอกเบี้ย เนื่องจากยังเคลื่อนไหวในกรอบของ ธปท.
อย่างไรก็ตาม ประเด็นที่ต้องติดตามก็คือ การฟื้นตัวของเศรษฐกิจ เช่น การใช้จ่ายของภาครัฐในช่วง 1-2 เดือนข้างหน้าสามารถทำได้ตามเป้าหรือไม่ โดยเฉพาะงบลงทุน 4.49 แสนล้านบาท ซึ่งในไตรมาสแรกของปีงบประมาณอาจยังต่ำกว่าที่คาดไว้ เนื่องจากอยู่ในช่วงของการทำสัญญาและเริ่มเบิกจ่าย นอกจากนี้ยังต้องจับตาการฟื้นตัวของการบริโภค และการใช้จ่ายภาคครัวเรือนหลังราคาน้ำมันปรับตัวลง เนื่องจากยังมีแรงกดดันจากหนี้ครัวเรือนพุ่งสูง และราคาสินค้าเกษตรตกต่ำ
ขณะเดียวกัน ยังต้องจับตาภาคการส่งออกที่อาจได้รับผลจากภาวะเศรษฐกิจโลกอ่อนแอ และการสิ้นสุดสิทธิพิเศษทางภาษีศุลกากรจากยุโรป รวมถึงความผันผวนในตลาดการเงินโลก และการเปลี่ยนนโยบายการเงินของธนาคารกลางสหรัฐ (เฟด) 
แจงปัญหารัสเซียกระทบไทยน้อย
ธนาคารแห่งประเทศไทย (ธปท.) เผยแพร่บทความของนักเศรษฐศาสตร์ ธปท. เรื่องปัญหาเศรษฐกิจรัสเซีย ว่า ผลกระทบต่อเศรษฐกิจไทยโดยตรงผ่านการค้าและการลงทุนระหว่างประเทศคาดว่าจะมีไม่มากนัก เนื่องจากไทยมีมูลค่าการส่งออกไปรัสเซียเพียง 0.5% ขณะที่เงินลงทุนโดยตรงรัสเซียในไทยมีเพียง 0.2% 
อย่างไรก็ตาม คาดว่าเศรษฐกิจไทยจะได้รับผลกระทบชัดเจนในภาคการท่องเที่ยว เนื่องจากนักท่องเที่ยวรัสเซียมีความสำคัญเป็นอันดับ 3 ของไทย หรือ 6.5% นอกจากนี้ไทยอาจต้องเผชิญความเสี่ยงจากภาวะเงินทุนไหลออกเช่นเดียวกับตลาดเกิดใหม่อื่นๆ ในกรณีที่เกิดความผันผวนในตลาดการเงินโลก โดยสถานการณ์ของรัสเซียในระยะต่อไปยังมีความไม่แน่นอนอยู่มาก ซึ่งขึ้นอยู่กับพัฒนาการทางเศรษฐกิจหลายประการ อาทิ ราคาน้ำมัน การฟื้นตัวของเศรษฐกิจโลก รวมถึงมาตรการการดูแลเสถียรภาพเศรษฐกิจและการแก้ไขปัญหาต่างๆ